
CAMERA DEPUTAŢILOR
	COMISIA JURIDICĂ, DE DISCIPLINĂ ŞI IMUNITĂŢI
	
	


                           București, 26 septembrie 2023
                                                                             PL-x 481/2023             
    AVIZ

    asupra

Proiectului de Lege privind aprobarea Ordonanței de urgență a Guvernului nr.72/2023 pentru modificarea unor acte normative din domeniul educației, precum și pentru modificarea Ordonanței de urgență a Guvernului nr.57/2019 privind Codul administrativ
În conformitate cu prevederile art.95 și 117 alin.(1) din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, spre dezbatere și avizare, în procedură de urgență, cu Proiectul de Lege privind aprobarea Ordonanței de urgență a Guvernului nr.72/2023 pentru modificarea unor acte normative din domeniul educației, precum și pentru modificarea Ordonanței de urgență a Guvernului nr.57/2019 privind Codul administrativ, trimis cu adresa nr.PL-x 481 din 4 septembrie 2023, înregistrat cu nr.4c-13/823 din 5 septembrie 2023. 
Camera Deputaților este primă Cameră sesizată, conform dispozițiilor art.75 alin.(1) din Constituția României, republicată și ale art.92 alin.(8) pct.2 din Regulamentul Camerei Deputaților, republicat, cu modificările și completările ulterioare.
Proiectul de lege are ca obiect de reglementare modificarea art.57 alin.(2) din Legea nr.199/2023, în sensul preluării echivalării cu studiile de masterat recunoscute de Legea nr.1/2011, pentru diploma de studii de lungă durată obţinută anterior implementării ciclurilor Bologna, fără a diferenţia între durata acestora. De asemenea, se modifică Legea nr.198/2023, în sensul clarificării drepturilor de care beneficiază studenţii de la instituţiile de învăţământ superior particulare şi confesionale autorizate provizoriu/acreditate, în ceea ce priveşte transportul studenţilor, a modalităţii de stabilire a statutului de student cu taxă, acordarea anuală a burselor pentru stagii de studiu universitare şi postuniversitare în străinătate, obţinute prin concurs organizat la nivel naţional, precum şi acordarea subvenţiilor pentru cazare şi studenţilor care aleg altă formă de cazare decât căminele instituţiilor de învăţământ superior. Proiectul vizează şi includerea disciplinei şcolare „Istoria Evreilor. Holocaustulˮ în planurile-cadru ale învăţământului liceal, ca parte a trunchiului comun, începând cu anul şcolar 2023-2024. Modificarea art.509 alin.(3) din Ordonanţa de urgenţă a Guvernului nr.57/2019 vizează ca, în mod excepţional, la propunerea justificată a conducătorului autorităţii sau instituţiei publice în al cărei stat de funcţii există funcţia publică corespunzătoare categoriei înalţilor funcţionari publici vacantă sau temporar vacantă, exercitarea cu caracter temporar a acestei funcţii poate fi realizată de funcţionari publici sau, după caz, de funcţionari publici cu statut special. 
Potrivit prevederilor art.62 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină și imunități a dezbătut inițiativa legislativă în ședința din ziua de 26 septembrie 2023.
Membrii comisiei au examinat proiectul de lege supus avizării, expunerea de motive, avizul favorabil cu observații și propuneri al Consiliului Legislativ, înregistrat cu nr.827 din 31 august 2023.

În urma dezbaterilor, Comisia juridică, de disciplină și imunități a hotărât, cu majoritate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul și conținutul reglementării, proiectul de lege face parte din categoria legilor organice. 
                              PREŞEDINTE,                          

       
                   SECRETAR,
                  
       Laura VICOL

   
        

      László-Zsolt LADÁNYI
Consilier parlamentar,







Rodica Penescu                                
PAGE  
2

